S 500 kuna kažnjen je na Prekršajnom sudu u Splitu 21-godišnji student FESB-a iz Zagreba i to zato što je, kako stoji u presudi, "remetio javni red i mir isticanjem kukastog križa".



Naime, teretilo ga se da je u splitskom Studentskom kampusu 23. prosinca prošle godine na prozor Studentskog doma zalijepio kukasti križ od papira. Mladić je pred sudom priznao da je napravio od papira kukasti križ i da ga je zalijepio na prozor tako da se vidi s ulice, no da je u pitanju bila šala jer da je tad bilo božićno vrijeme i da su svi ukrašavali prozore, pa je on odlučio napraviti jednu suprotnost.



Ustvrdio je da nije bila riječ ni o kakvoj ideologiji koju on štuje ili da joj se divi, već da se radilo o šali za koju shvaća da je bila pogrešna.



- Kako je mjesto na kojem je okrivljenik istaknuo navedeni crtež javno mjesto jer je prozor na kojem je crtež bio istaknut okrenut prema ulici te je vidljiv građanima, a što proizlazi iz fotografije mjesta događaja, okrivljenik je svojim postupanjem ostvario sva zakonom propisana obilježja prekršaja za kojeg se tereti jer je na javnome mjestu istaknuo crtež koji je simbol nacizma - navodi sutkinja Prekršajnog suda u svojoj presudi.